Centrul Metropolitan de Educație și Cultură "Ioan I. Dalles"

Pe lângă plopii fără soț. Concert Cristina Fieraru & Maxim Belciug
2026-01-30 19:00 (Europe/Bucharest) | Sala Dalles, Bd. Nicolae Bălcescu, nr. 18, București
Cumpără bilete

Romanțe, arii și alte muzici de vis, cu o chitară care plânge și o voce care te face “să te cuprinzi de acel farmec sfânt și noaptea candelă s-aprinzi iubirii pe pământ” – aceasta este propunerea noastră pentru pentru concertul ce are loc vineri, 30 ianuarie 2026, la Sala Dalles din București. Pe scenă urcă sclipitoarea soprană Cristina Fieraru, una dintre noile stele de pe scena lirică de la noi, acompaniată de chitaristul Încântărilor, Maxim Belciug. Cei doi vor oferi publicului o seară de rafinament și sensibilitate, de dor, de pasiune și de viață, într-un concert extraordinar care îmbină tandrețea romanțelor cu forța expresivă a ariilor de operă și strălucirea canțonetelor napolitane. Un spectacol emoționant, de o estetică diamantină, care îi prinde în țesătura sa irizantă pe Handel și Guilelm Șorban, împletind Vaga Luna cu ‘O sole mio, pentru a se potoli în final într-o melancolică plimbare pe lângă plopii fără soț. O experiență ce va încânta atât urechea finilor cunoscători, cât și pe cea mai proaspătă a ascultătorilor de alte genuri, care se vor putea bucura de o întâlnire revelatoare, în care toate dorurile uitate se transformă în cânt. Într-adevăr, viața fără de muzică n-ar mai fi un paradis!
CRISTINA FIERARU este una dintre cele mai strălucitoare voci tinere de la noi. A absolvit Facultatea de Interpretare Muzicală a Universităţii Naţionale de Muzică Bucureşti, secţia Stilistică Interpretativă – Canto, unde a studiat cu soprana Iulia Isaev şi mezzosoprana Cristina Soreanu. Pe lângă studiile universitare, a avut șansa de a lucra cu personalităţi de renume internaţional precum Ruxandra Donose, Ramon Vargas, Leontina Văduva, Mariana Nicolesco, Florin Estefan, îmbogățindu-și tehnica interpretativă. Este o prezenţă constantă a scenei lirice, fiind invitată încă de la vârsta de 18 ani la Opera Naţională Bucureşti, unde a debutat, în 2018 în rolul Pamina, din opera Die Zauberflöte de Wolfgang Amadeus Mozart. Alte roluri interpretate: Erste Dame din aceeași Die Zauberflöte de Wolfgang Amadeus Mozart, Alice Ford din opera Falstaff de Giuseppe Verdi, Mimì şi Musetta din opera La Bohème de Giacomo Puccini, Contessa d’Almaviva din opera Le nozze di Figaro de Wolfgang Amadeus Mozart, Dido din opera Dido and Æneas de Henry Purcell și Ileana din opera La Şezătoare de Tiberiu Brediceanu. Colaborează frecvent cu Opera Comică pentru Copii, iar din 2021 este membră a Corului de cameră Preludiu – Voicu Enăchescu. A participat ca solist invitat la numeroase concerte și festivaluri, la Opera Naţională Bucureşti, Ateneul Român, Catedrala Sf. Iosif, Filarmonicile din Brașov, Craiova, arad, Râmnicu Vâlcea, Pitești, Sibiu și nu numai.
MAXIM BELCIUG este un nume binecunoscut. Artist clasic în formarea sa, este chitaristul Încântărilor, cel care se încăpăţânează să creadă că frumuseţea va mântui totuși lumea. De mai bine de 3 decenii, cântă neobosit, în țară și în străinătate, ca solist sau în diverse formule camerale, încercând mereu să împrietenească publicul cu chitara clasică și cu muzica ce poate fi împărtășită cu acest minunat instrument.
CRISTINA FIERARU și MAXIM BELCIUG au debutat în duo în 2024, propunându-și să ofere publicului prilejul unor întâlniri cu frumusețea și diversitatea repertoriului liric într-o prezentare adaptată la o scenă de teatru, unde intimitatea dintre artiști și public permite o altfel de apropiere – mai directă, mai sinceră, mai vie – de această muzică nepieritoare. Recitalurile lor se bucură de un extraordinar succes la public, atât în București, cât și în țară, pe scenele filarmonicilor și ale festivalurilor unde sunt invitați. Prin tot ce fac, cei doi explorează posibilitățile expresive ale perechii voce – chitară în contextul diversității repertoriale, căutând mereu emoția, frumosul și muzica pură, dezbrăcată de regie, de constructe, de imagine, de artificii.
